上水奪命車禍|單車婦疑捱撞伏屍坑渠 家屬哭求車Cam片還原真相
上水一名69歲老婦「娟姐」,疑踩單車時被私家車撞倒昏迷,徹夜倒臥坑渠,惜告不治。肇事39歲姓陳男司機不顧而去,其後被捕。今早(8日)死者家屬到富山公眾殮房認屍及辦理手續,神情哀傷。死者劉姓女兒眼泛淚光受訪,指母親為人友善,人緣甚佳,事故後屢接其友人致電慰問,眾人均難以接受。劉女亦難以接受母親遭遇不測,質疑司機明知撞人但無落車查看,事發後不顧而去導致母親徹夜倒臥戶外,呼籲有心人士提供事發片段,還原真相。
死者女兒劉小姐與親友到富山殮房認屍,受訪憶述母親「娟姐」往事,形容她十分有愛心,每晚都會去食店拿剩菜,再踩單車經過事發地點去餵羊、狗等動物,強調她只會「好慢咁踩」。
劉小姐提起母親眼泛淚光,直言難以接受母親的離去,未帶母親好好享福,只想事件從來無發生,「唔係憎唔憎個兇手,我憎唔落,(事發後)全部人都幫我搵兇手,(現在)搵到喇,但個人(母親)唔會翻生。」其他子女亦提到母親為人友善,人緣極佳,不少友人得知事件後亦十分難受,慰問家屬,「打嚟問娟姐呢?唔肯接受呢個事實。冇諗過媽咪嘅好令咁多人安慰我哋」。
家屬認為事件中有許多疑團,質疑司機「冇可能將個人撞咁遠唔知,中間有樹幹,(母親)個鼻流哂血」,指正常人落車後必須落車查看,「就算撞到隻狗,都要知隻狗係咪死咗」,又認為他的行徑心虛:「知道一定有嘢發生,唔係點解要換燈」。死者契哥指娟姐背後有傷口,估計從後方被撞,私家車的頭燈破爛,單車亦被撞爛,相信曾受非常大衝擊力,指村落常有單車出入,相當常見,批評肇事司機「點解要揸咁快」。
家屬現階段希望了解事發經過,「(司機)有冇落車去睇一睇,有冇移動、搞過個屍體」,呼籲有心人若有拍下經過,可提供車cam片段予警方。「真係想知嗰刻點撞到佢,點跌落條渠到,知唔知咁樣過一晚夜好慘」。
事發於上周五(5日)早上8時13分,一名剪草工人報案,指發現一名69歲老婦,倒卧在上水松柏塱通往青山公路的一條村路坑渠,頭部受傷流血,昏迷不醒,路面有一部單車,後腦有一處5至8厘米長、深可見骨的傷口。警方翻查閉路電視鎖定可疑的深色私家車,於同曰晚上在上水虎地拗道尋獲懷疑肇事深藍色豐田私家車,並在粉嶺祥華邨拘捕一名39歲姓陳男司機,涉嫌「危險駕駛導致他人死亡」、「意外後沒有停車」、「意外後沒有報案」及「更改嚴重意外的證據」。據了解,被捕男子任職汽車維修員。